Hier is Maroela-lesers se mooiste Jakarandafoto's | Maroela Media
Foto: Luiese Margarete Bienedell.
Maroela Media het in Oktober 'n fotokompetisie gehou om ons lesers se mooiste foto's van Jakarandabome te vind.
Ons het 'n allemintige klomp foto's ontvang van die kenmerkende Suid-Amerikaanse bome met sy pragtige pers bloeisels wat pryk oor die hele Gauteng tot in Pelgrimsrus, Polokwane en selfs in die Paarl.
Een ding was verseker, dit was beslis nie maklik om te besluit watter foto's verdien 'n geskenkpak van Maroela Media nie.
Uiteindelik is daar toe tog besluit dat Luiese Margaret Biendell, Andelle Schenach, Rassie Kotze, Kelsey McIntyre en Willem Landman elkeen 'n geskenkpak vir hul besonderse foto's sal ontvang.
Dit was ook verbasend om te sien dat selfoonkameras deesdae glad nie meer afsteek teen die groter en bekende kanonne nie. Dit was ook interessant om te sien hoeveel inskrywings ons van fotograwe met hommeltuie ontvang het.
Tog was dit duidelik dat ondervinding en 'n goeie oog vir iets moois (soos 'n Jakarandaboom) vanuit interessante hoeke steeds die meeste tel as dit by 'n uitstekende foto kom.
Vir elke leser wat aan hierdie kompetisie deelgeneem het, baie dankie dat jy jou pragtige foto's met die span van Maroela Media en ons lesers gedeel het.
Hierdie foto van Rassie Kotze van Glen Marais in Kempton Park het ons beoordelaars behoorlik na hulle asems laat snak. Hy het dit met 'n Nikon D7100 op 15 November 2016 geneem in 'n straat agter Rosebank Mall. "Ek is 'n deeltydse fotograaf wat fokus op troue- en kortfilms, maar niks kom darem by die mooiheid van die natuur nie."
Luiese Margarete Bienedell is 'n 18-jarige tuisskoler van Gezina in Pretoria. Sy het haar foto met 'n LG K10 selfoonkamera geneem. "Ek is nog 'n beginner in fotografie, maar stel baie daarin belang. Op 21 Oktober was ek vir die eerste keer saam met 'n groep mense van 'n fotografiegroep in Pretoria en het hierdie foto geneem."
André Meyer van Randburg is 'n derdejaar BCom-rekenkundestudent aan Tukkies en beoefen fotografie as 'n ernstige stokperdjie. "Landskapfoto's is my gunsteling en ek is mal oor die Jakarandatyd." Hy het hierdie foto met 'n Canon 6D en 'n 16-35 mm F4-lens laatmiddag op 18 Oktober op die universiteitskampus geneem. Vir meer van sy werk kan jy sy Instagram-rekening besoek.
Sonya Olivier van Erasmusrand, Pretoria het hierdie foto met haar Sony DSC-HX400V in Brooklynstraat, Menlopark op 21 Oktober geneem. "Ek is mal oor my kamera en dra hom orals saam. Ek probeer die mooi in alles raaksien. Fotografie is 'n lekker stokperdjie en behalwe vir die kamera, het jy nie juis geld nodig om dit te beoefen nie."
"Ek is 'n danser en ons was besig om foto's te neem, toe besluit ek om hierdie skoot te neem," sê Bokang Makate van Brooklyn. Hy het die foto met sy Huawei P10 Lite-selfoonkamera geneem op 27 Oktober buite die Sonop-koshuis.
Louwrens Koen het sy Canon 760D gebruik om hierdie laan Jakarandas in Cullinan te kiek. Hy is 'n amateurfotograaf wat hoofsaaklik portrette neem, maar ook so dan en wan landskappe en natuurfotografie beoefen. "Dié Jakarandafoto was 'n vinnige mik-en-druk, want ek het toevallig my kamera by my gehad."
Andelle Schenach van Meyerspark in Pretoria het hierdie besonderse foto met 'n Nikon D700 in Oktober vanjaar geneem. "Ek doen fotografie as 'n passie en 'n werk en geniet elke oomblik daarvan, veral al as ek met klein kinders kan werk."
"Ek is 'n voltydse fotograaf – 10 jaar reeds in dié bedryf. Ek doen hoofsaaklik troues, maar hou ook baie van die leefstylfotosessies met families en gesinne. Jakarandatyd is altyd my gunstelingtyd van die jaar vir 'n paar fotosessies in die strate van Brooklyn, en hierdie jaar was nie anders nie. Hierdie mooie Scottie-hond was deel van 'n sessie, en ek moes haar net alleen afneem!" Hierdie is Elize Mare se foto wat sy met haar Canon 6D kamera op 20 Oktober in Maraisstraat, Brooklyn in Pretoria geneem het.